Document ID: 32004L0015

Id-Direttiva tal-Kunsill 2004/15/KE
ta' l-10 ta' Frar 2004
li temenda d-Direttiva 77/388/KEE biex testendi l-faċilità li tħalli l-Istati Membri japplikaw rati mnaqqsin ta' VAT lil ċerti servizzi ta' xogħol intensiv
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 93 tiegħu,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew [1];
Wara li kkunsidra l-opinjoni tal-Kumitat Ekonomiku u Soċjali Ewropew [2],
Billi:
(1) L-Artikolu 28(6) tad-Direttiva tal-Kunsill 77/388/KEE tas-17 ta' Mejju 1977 dwar l-armonizzazzjoni tal-liġijiet ta' l-Istati Membri li għandhom x'jaqsmu mat-taxxi fuq il-qliegħ - sistema komuni tat-taxxa fuq il-valur miżjud: bażi uniformi ta' stima [3], tħalli r-rati mnaqqsin previsti fit-tielet sottoparagrafu ta' l-Artikolu 12(3)(a) li għandhom jiġu applikati wkoll lis-servizzi ta' xogħol intensiv imniżżlin fil-kategoriji stabbiliti fl-Anness K ta' dik id-Direttiva għal perjodu massimu ta' erba' snin mill-1 ta' Jannar 2000 sal-31 ta' Diċembru 2003.
(2) Id-Deċiżjoni tal-Kunsill Nru 2000/185/KE tat-28 ta' Frar 2000 li tawtorizza lill-Istati Membri japplikaw rata mnaqqsa ta' VAT lil ċerti servizzi ta' xogħol intensiv skond il-proċedura prevista fl-Artikolu 28(6) tad-Direttiva 77/388/KEE [4], awtorizzat lil ċerti Stati Membri japplikaw rata mnaqqsa ta' VAT lil dawk is-servizzi ta' xogħol intensiv għal liema kienu taw applikaxxjoni sal-31 ta' Diċembru 2003.
(3) Fuq il-bażi tar-rapporti ta' stima mogħtija mill-Istati Membri li applikaw ir-rata mnaqqsa, il-Kummissjoni tat ir-rapport ta' stima globali tagħha fit-2 ta' Ġunju 2003.
(4) Bi qbil ma' l-istrateġija tagħha biex ittejjeb il-ħidma tas-sistema ta' VAT fil-kuntest tas-suq intern, il-Kummissjoni adottat proposta għal reviżjoni ġenerali tar-rati mnaqqsin ta' VAT biex tissimplifika u tirrazzjanolizza dawn.
(5) Peress li l-Kunsill ma laħaqx ftehim dwar il-kontenut tal-proposta, għandu jinata' l-ħin meħtieġ biex jagħmel dan, sabiex tiġi evita inċertezza legali mill-1 ta' Jannar 2004 il-perjodu massimu ta' applikazzjoni stabbilit għal din il-miżura fid-Direttiva 77/388/KEE għandu għalhekk jiġi estiż.
(6) Sabiex tiġi assigurata l-applikazzjoni kontinwa ta' l-Artikolu 28(6) tad-Direttiva 77/388/KEE, proviżjoni għandha tiġi magħmula biex din id-Direttiva tapplika b'mod retroattiv.
(7) L-implimentazzjoni ta' din id-Direttiva bl-ebda mod timplika bidla fid-disposizzjonijiet leġislattivi ta' l-Istati Membri.
(8) Id-Deċiżjoni 77/388/KEE għandha tiġi emendata skond dan,
ADOTTA DIN ID-DIRETTIVA:
Artikolu 1
Fl-ewwel sottoparagrafu ta' l-Artikolu 28(6) tad-Direttiva 77/388/KEE il-kliem "erba' snin bejn l-1 ta' Jannar 2000 u l-31 ta' Diċembru 2003" għandhom jiġu mibdulin bil-kliem "sitt snin bejn l-1 ta' Jannar 2000 u l-31 ta' Diċembru 2005".
Artikolu 2
Din id-Direttiva għandha tidħol fis-seħħ fil-jum ta' l-adozzjoni tagħha.
Għandha tapplika mill-1 ta' Jannar 2004.
Artikolu 3
Din id-Direttiva hi ndirizzata lill-Istati Membri.
Magħmul fi Brussel, 10 Frar 2004.

Labels: 3
2
9